钦定古今图书集成/历象汇编/乾象典/第049卷 > 织女
## 钦定古今图书集成/历象汇编/乾象典/第049卷 > 织女

按：《诗经小雅大东》：“跂彼织女，终日七襄。”

〈朱注〉跂，隅貌。织女，星名，在汉旁三星，跂然如隅也。《七

襄传》曰：“反也。”《笺》云：“驾也”，谓更其肆也。盖天有十二

“次，日月所止舍” ，所谓“肆” 也。经星一昼一夜，左旋一周而有馀，则终日之间自卯至酉，当更七次也。

按《星经》：“织女三星，在天市东端，天女主瓜果丝帛，收
藏珍宝及女变入二十七”〈句有脱字〉去北辰五十二度。
按《史记天官书》。婺女，其北织女。天女孙也。

〈注〉正义曰：“织女三星，在河北天纪东，天女也，主果蓏丝帛珍宝。”索隐曰：《荆州占》云：“织女，一名天女，天子女也。”

按：《汉书天文志》同。

按《大戴礼夏小正》：“七月初昏，织女正东乡；十月，织女
正北乡。”则旦。织女，星名也。

按《晋书天文志》：“织女三星，在天纪东端，天女也，主果
蓏丝帛珍宝也。”

按：《隋书天文志》同。

按《宋史天文志》：“织女三星，在天市垣东北，一曰在天
纪东，天女也，主果蓏丝帛珍宝。”陶隐居曰：“常以十月
朔至六七日晨见东方。”

按《观象玩占》：“织女三星，在天市垣东，一曰东桥；一曰
天女，天帝之女也，主经纬布帛丝枲之事，又主瓜果，
主收藏珍宝，制衣裳，成文绣，天之水官也。星足常向
扶筐，牵牛亦常向织女之足；一曰大星为母后，二小
星为女子。”石氏曰：“织女之道，与贯索相直。”郗萌曰：“常
以冬十月视织女，晨出东方。”